CELEX: E2008C0166
Language: fi
Date: 2008-03-12 00:00:00
Title: EFTAn valvontaviranomaisen päätös N:o 166/08/KOL, tehty 12 päivänä maaliskuuta 2008 , väitetystä valtiontuesta poronteurastusalalle Norjassa (Norja)

12.2.2009   
            
            
               FI
            
            
               Euroopan unionin virallinen lehti
            
            
               L 41/24
            
         EFTAn VALVONTAVIRANOMAISEN PÄÄTÖS
   
   N:o 166/08/KOL,
   tehty 12 päivänä maaliskuuta 2008,
   väitetystä valtiontuesta poronteurastusalalle Norjassa (Norja)
   EFTAn VALVONTAVIRANOMAINEN (1), joka
   OTTAA HUOMIOON Euroopan talousalueesta tehdyn sopimuksen (2) ja erityisesti sen 8 ja 61–63 artiklan sekä pöytäkirjat 3 ja 26,
   OTTAA HUOMIOON EFTAn jäsenvaltioiden sopimuksen valvontaviranomaisen ja tuomioistuimen perustamisesta (3) ja erityisesti sen 5 ja 24 artiklan,
   OTTAA HUOMIOON valvonta- ja tuomioistuinsopimuksen pöytäkirjassa 3 olevan I osan 1 artiklan 3 kohdan ja II osan 4 artiklan 2 kohdan,
   sekä katsoo seuraavaa:
   1.   Tosiseikat
   Valvontaviranomainen vastaanotti 11 päivänä lokakuuta 2007 (tapahtumanro 446496) kantelun, joka koski Norjassa poronteurastusalalle mahdollisesti myönnettyä valtiontukea. Kantelussa väitettiin, että poronteurastusyhtiö Boalvvir BA:lle oli myönnetty noin 7,2 miljoonaa Norjan kruunua (n. 910 000 euroa) valtiontukea Reindriftens Utviklingsfond (4) -rahastosta heinäkuun 2004 ja marraskuun 2006 välisenä aikana. Avustus oli maatalous- ja elintarvikeministeriön hyväksymä. Kantelija ei ole esittänyt tietoja siitä, että Boalvvir BA:lla olisi muuta toimintaa poronteurastuksen lisäksi.
   Valvontaviranomainen vahvisti 16 päivänä lokakuuta 2007 päivätyllä kirjeellä (tapahtumanro 447285) vastaanottaneensa kantelun.
   Valvontaviranomainen ilmoitti kantelijalle 6 päivänä joulukuuta 2007 päivätyllä kirjeellä (tapahtumanro 456147), että valvontaviranomaisen kilpailun ja valtiontukien osasto (5) oli todennut alustavana päätelmänään, etteivät kantelun kohteena olevat tuotteet kuuluneet ETA-sopimuksen soveltamisalaan ja ettei valvontaviranomaisella sen vuoksi ollut toimivaltaa ryhtyä asiassa toimiin. Kantelijalle todettiin, että ellei tämä toimittaisi kahden kuukauden kuluessa kirjeen vastaanottamisesta lisätietoja kilpailun ja valtiontukien osaston vakuuttamiseksi siitä, että kantelun kohteena ollut toimenpide kuului ETA-sopimuksen soveltamisalaan, kilpailun ja valtiontukien osasto ehdottaisi valvontaviranomaisen kollegiolle asian käsittelyn päättämistä ilman jatkotoimiin ryhtymistä.
   Kantelija ei vastannut valvontaviranomaisen 6 päivänä joulukuuta 2007 päivättyyn kirjeeseen.
   2.   Arviointi
   Valvontaviranomainen toteaa, että jotta ETA-sopimuksen 61–63 artiklan valtiontukimääräyksiä sovellettaisiin, valtiontukea on pitänyt myöntää ETA-sopimuksen kattamien tuotteiden tuotannon alalla toimiville yrityksille.
   ETA-sopimuksen 8 artiklan 3 kohdassa määrätään seuraavaa:
   
      ’ollei toisin määrätä, tämän sopimuksen määräyksiä sovelletaan ainoastaan:
      
                  a)
               
               
                  tuotteisiin, joita tarkoitetaan harmonoidun tavarankuvaus- ja koodausjärjestelmän 25–97 ryhmässä, lukuun ottamatta pöytäkirjassa 2 lueteltuja tuotteita;
               
            
                  b)
               
               
                  pöytäkirjassa 3 täsmennettyihin tuotteisiin mainitussa pöytäkirjassa määrättyjen erityisjärjestelyjen mukaisesti.’
               
            
   ETA-sopimuksen 8 artiklan 3 kohdassa ETA-sopimuksen aineellinen soveltamisala rajataan edellä mainittuihin tuotteisiin, ellei sopimuksessa toisin määrätä. Siinä määrin kuin porot ja niistä valmistetut tuotteet eivät kuulu harmonoidun tavarankuvaus- ja koodausjärjestelmän 25–97 ryhmään eikä niitä ole täsmennetty ETA-sopimuksen pöytäkirjassa 3, ne eivät kuulu sopimuksen yleiseen soveltamisalaan.
   Käsiteltävänä olevassa asiassa väitetty tuensaaja on porojen teurastuksen alalla toimiva yritys. Poronteurastusyritysten tuottamat tuotteet kuuluvat harmonoidun tavarankuvaus- ja koodausjärjestelmän 02, 05, 15, 16 ja 23 ryhmään eivätkä näin ollen kuulu ETA-sopimuksen kattamiin tuotteisiin. Myöskään ETA-sopimuksen pöytäkirja 3 ei kata näitä tuotteita.
   Kantelu koskee siis väitettyä valtiontukea yrityksille, jotka toimivat muiden kuin ETA-sopimuksen kattamien tuotteiden tuotannon alalla, sellaisina kuin alat määritellään ETA-sopimuksen 8 artiklan 3 kohdassa.
   Edellä esitetyn perusteella valvontaviranomainen on tehnyt päätelmän, jonka mukaan kantelun sisältö ei kuulu ETA-sopimuksen soveltamisalaan, minkä vuoksi valvontaviranomaisella ei ole toimivaltaa arvioida mahdollista asiaan liittyvää valtiontukea (6).
   3.   Päätelmä
   Valvontaviranomainen on näin ollen päätellyt, ettei asian käsittelyn jatkamiselle selvästikään ole perusteita.
   Tällä perusteella valvontaviranomainen on päättänyt lopettaa asian käsittelyn,
   ON TEHNYT TÄMÄN PÄÄTÖKSEN:
   1 artikla
   EFTAn valvontaviranomainen katsoo, että poronteurastusalalle Norjassa myönnetyt avustukset eivät ole ETA-sopimuksen 61 artiklassa tarkoitettua valtiontukea.
   2 artikla
   Tämä päätös on osoitettu Norjan kuningaskunnalle.
   3 artikla
   Ainoastaan englanninkielinen teksti on todistusvoimainen.
   
      Tehty Brysselissä 12 päivänä maaliskuuta 2008.
      
         
            EFTAn valvontaviranomaisen puolesta
         
         Per SANDERUD
         
         
            Puheenjohtaja
         
         Kurt JAEGER
         
         
            Kollegion jäsen
         
      
   
   
      (1)  Jäljempänä ’valvontaviranomainen’.
   
      (2)  Jäljempänä ’ETA-sopimus’.
   
      (3)  Jäljempänä ’valvonta- ja tuomioistuinsopimus’.
   
      (4)  ’Porotalouden kehitysrahasto’.
   
      (5)  Jäljempänä ’kilpailun ja valtiontukien osasto’.
   
      (6)  Vrt. 15 päivänä heinäkuuta 2005 tehty valvontaviranomaisen päätös N:o 176/05/KOL, joka koskee väitettyä valtiontukea kalastusalalla.